Nafarroako Parlamentuko Mahaiak, 2022ko irailaren 5ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea José Javier Esparza Abaurrea jaunak aurkezturiko galdera, Nafarroan ekainaren 15etik 29ra bitartean gertaturiko baso-suteen aurka egiteko aireko baliabideei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko irailaren 5ean

Lehendakaria: Unai Hualde Iglesias

GALDERAREN TESTUA

Nafarroako Gorteetako kide eta Navarra Suma (NA+) talde parlamentarioaren eledun den dagoen José Javier Esparza Abaurrea jaunak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

1. Ekainaren 15etik 29ra bitartean izandako baso-suteei aurre egiteko hegazkin eta helikopteroetako pilotuek zergatik joan behar izan zuten ura suteetatik urruneko tokietan hartzera, eta ez hurbilen zeuden urtegi edo putzuetan?

2. Putzuak une oro eduki al dira garbi, bai eta zeharo kokatuta eta georreferentziatuta?

3. Egia al da helikopteroetako pilotuek diotena, toki askotan alferrik bota zutela ura, lurrean ez zegoelako sua zeharo itzaltzeko brigadarik?

4. Medikudun helikopteroa egokituta al zegoen bambia garraiatu eta ura jaurtitzeko?

5. Egia al da ekainaren 18an, zeuden aurreikuspenak egonda, Nafarroa osoan sute-itzalketarako bi helikoptero besterik ez zegoela? Hala ez bazen, zenbat zeuden eskuragarri?

6. Egia al da Ministerioaren ATC hegazkina ekainaren 18an ez zegoela Nafarroan?

7. Egia al da ekainaren 18an zenbait orduz ez zela 112 aretoan inolako agintari teknikorik egon erabakirik hartzeko? Zenbat orduz ez zen egon kasuko agintaria?

Iruñean, 2022ko ekainaren 30ean

Foru parlamentaria: José Javier Esparza Abaurrea